“Dunyo go‘zali – 2013” ishtirokchisi Rahima G‘aniyeva chet el jurnalistlari tanqidiga uchradi

Nashrimizda “Dunyo go‘zali – 2013” (Miss World – 2013) go‘zallik tanlovida Rahima G‘aniyeva O‘zbekiston vakilasi sifatida ishtirok etishi haqida xabar bergan edik.

Matbuotda bunday yangiliklar paydo bo‘lgach, “Mezon” nashri mushtariylarning qiziqishlaridan kelib chiqib, Rahima haqida ma’lumotga ega bo‘lish uchun u bilan bog‘lanishga harakat qilgani, biroq uning besamara bo‘lgani haqida yozgan edi. Nashr jurnalistlarining ta’kidlashicha, na ijtimoiy tarmoqlarda, na Toshkentning model agentliklarida Rahima G‘aniyeva haqida hech qanday ma’lumot topilmadi. Eng qizig‘i, model agentliklari Rahima u yoqda tursin, “Miss Uzbekistan – 2013” tanlovi haqida ham bilmasligini ma’lum qildi.
Sal keyinroq esa, “Mezon” Rahimaning Pro Models model agentligi bazasida hisobda turishini aniqladi. Biroq, agentlik xodimasi Rahimaning “Miss Uzbekistan – 2013” tanlovi g‘olibi bo‘lganidan bexabarligini bildirdi. Shuningdek, balki haqiqatdir yoki shunchaki bahona, uning Londondaligini pesh qilib, intervyu tashkil qilib berishdan bosh tortdi.
“Mezon” nashrining keyingi maqolasida xabar berilishicha, Pro Model model agentligi tegishli bo‘lgan ProArt Center of Performing Arts kompaniyasi rahbari nashriyot bilan aloqaga chiqib, Rahimaning agentlikda uch yil avval o‘qiganini tasdiqladi. Ammo, hech qanday loyihalarda ishtirok etmagan va model bo‘lib faoliyat yuritmaganligini qayd etdi.
Bundan tashqari, Rahima G‘aniyevaning qayerda o‘qishi haqidagi ma’lumot ham “Mezon” tomonidan shubha ostiga olingan edi. Bunga sabab, hali OTMlarga sinov imtihonlari natijalari e’lon qilinib ulgurmasdan, o‘z video murojaatida Rahimaning Jahon iqtisodiyoti va diplomatiya universitetiga qabul qilingani haqida aytib o‘tgani bo‘ldi.
8-sentabr kuni ochilish marosimi bo‘lib o‘tgan Miss World – 2013 tanlovida ishtirok etayotgan hamyurtimiz Rahima endi xalqaro jurnalistlar e’tiboriga tushganda, “Mezon”ning tanqidiy maqolalari ularga shov-shuv yaratish uchun qo‘l kelmoqda. Ko‘plab xorijiy nashrlar aynan “Mezon”da keltirilgan xabarlarga tayangan holda Rahimaga hujum boshladi. Uning “sirli” “Miss Uzbekistan – 2013” tanlovida qanday g‘olib bo‘lgani-yu, “soxta” talabaligigacha chet el nashrlarini qiziqtirib qo‘ydi.
“Mezon” ushbu vaziyatdan xursand emasligini, ularning Rahima haqida maqolalarni yozishdan maqsadi haqiqatni ochib berish bo‘lganini ta’kidlamoqda.
Bu yerda kim haq, kim nohaqligi haqida xulosa chiqarish o‘zingizga havola. Biroq xalqaro darajadagi tanlovda davlatimiz nomidan ishtirok etish shunga yarasha mas’uliyatni ham talab qiladi. Milliy tashkilotchilarimizning matbuot xizmati yaxshiroq ishlaganida, xalqaro jurnalistlarning faqat “Mezon” maqolalariga tayanib yozishiga to‘g‘ri kelmasmidi?